શ્રીમાળપુરાણમાં શ્રીમાળનગર (હાલનું ભીનમાળ) અને શ્રીમાળી બ્રાહ્મણોના કથાનકનું વિગતથી વર્ણન કરેલ છે. તે મુજબ પૂર્વકાળમાં મહર્ષિ ભૃગુને ત્યાં આસો માસની કૃષ્ણપક્ષની અષ્ટમીના દિવસે એક અતિસ્વરૂપવાન કન્યાનો જન્મ થયો, જેનું નામ શ્રી રાખવામાં આવ્યું. યોગ્ય સમયે શ્રીના વિવાહ વિષ્ણુ ભગવાન સાથે કરવામાં આવ્યા. (અહીં નોંધ લેવા જેવી એક બાબત એ છે કે શ્રીમાળપુરાણમાં ‘શ્રી” ના જન્મદિવસની અને શ્રીમાળનગરની સ્થાપના દિવસની તિથી અને મહિનો આપવામાં આવેલ છે, પરંતુ વર્ષ કોઈપણ જગ્યાએ જણાવવામાં આવ્યું નથી. જો કે જૈન સાહિત્ય અને અન્ય સ્ત્રોતના આધારે કેટલાક વિદ્વાનોએ શ્રીમાળનગરની સ્થાપના વિક્રમ સંવત પૂર્વે ૪૭૯ વર્ષમાં થઇ હશે તેમ દર્શાવ્યું છે.)